ช็อปช่วยชาติดันยอดโอนเงินเดือนธ.ค.พุ่ง
โอนเงินรายย่อยสิ้น ธ.ค. มูลค่าพุ่ง 2.52 แสนล้าน อานิสงส์ช็อปช่วยชาติของรัฐบาล
25 ม.ค. 2559

โอนเงินรายย่อยสิ้น ธ.ค. มูลค่าพุ่ง 2.52 แสนล้าน อานิสงส์ช็อปช่วยชาติของรัฐบาล
รายงานข่าวจากธนาคารแห่งประเทศไทย (ธปท.) เปิดเผยยอดธุรกรรมการโอนเงินรายย่อย ณ สิ้นเดือน ธ.ค. 2558 พบว่า ทั้งระบบมียอดการโอนเงิน 3.6 ล้านรายการ เพิ่มขึ้นจากช่วงเดียวกันปีก่อน 11.2% มีมูลค่า 2.52 แสนล้านบาท เพิ่มขึ้น 12.6% ตามความต้องการใช้จ่ายที่เพิ่มขึ้นมากเป็นพิเศษในช่วงสิ้นปี และผลบวกจากมาตรการช็อปช่วยชาติ ที่รัฐให้สิทธิหักลดหย่อนภาษี 1.5 หมื่นบาท ช่วยกระตุ้นเศรษฐกิจและเร่งให้คนจ่ายมากขึ้นด้วย
ทั้งนี้ การโอนเงินที่ขยายตัวมากที่สุด คือ การโอนเพื่อชำระค่าสินค้าและบริการมี 1.7 ล้านรายการ เพิ่มขึ้น 14.1% มีมูลค่า 1.53 แสนล้านบาท เพิ่มขึ้น 16.8% รองลงมา การโอนประเภทอื่นๆ 8.9 แสนรายการ เพิ่มขึ้น 16.2% มีมูลค่า 3.68 หมื่นล้านบาท เพิ่มขึ้น 10.7%
ขณะที่การโอนเงินเดือน ค่าจ้าง บำเหน็จ และบำนาญ 8.47 แสนรายการ เพิ่มขึ้น 1.6% มีมูลค่า 5.82 หมื่นล้านบาท เพิ่มขึ้น 4.6% ส่วนการโอนเงินปันผล มีเพียง 1.3 แสนรายการ เพิ่มขึ้น 9% มีมูลค่า 4,010 ล้านบาท เพิ่มขึ้น 2% คาดว่าขยายตัวน้อยตามผลการดำเนินงานของบริษัทที่ปรับลดลงตามภาวะเศรษฐกิจที่ฟื้นตัวช้า
อย่างไรก็ดี หากเทียบกับเดือนก่อนหน้า การโอนเงินเดือน ธ.ค. 2558 เพิ่มขึ้น โดยยอดการโอนเงินเพิ่มขึ้น 2.8 แสนรายการ หรือ 8.5% มีมูลค่าเพิ่มขึ้น 4.82 หมื่นล้านบาท หรือ 23.7%